Ir-Regolament tal-Kummissjoni (KE) Nru 2013/2001
tat-12 ta’ Ottubru 2001
li jirrigwarda l-awtorizzazzjoni proviżorja ta’ l-użu ta’ additiv ġdid u l-awtorizzazzjoni permanenti ta’ additiv fil-għalf
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat id-Direttiva tal-Kunsill 70/524/KEE tat-23 ta’ Novmbru 1970 li tirrigwarda l-additivi fil-għalf [1], kif l-aħħar emendata bid-Direttiva 2001/46/KE tal-Parlament Ewropew u tal-Kunsill [2], u b’mod partikolari l-Artkolu 3 tagħha,
Billi:
(1) Id-Direttiva 70/524/KEE tipprovdi illi l-użanzi ġodda ta’ l-additivi jistgħu jiġu awtorizzati wara rivista ta’ applikazzjoni magħmulha skond l-Artikolu 4 tad-Direttiva.
(2) L-Artikolu 9e(1) tad-Direttiva 70/524/KEE jipprovdi illi tista’ tingħata awtorizzazzjoni proviżorja ta’ użu ġdid ta’ additiv jekk jiġu sodisfatti l-kondizzjonijiet ta’ l-Artikolu 3a(b) sa (e) u jekk ikun raġjonevoli li jiġi preżunt, minħabba r-riżultati miksuba, illi meta wżat fin-nutriment ta’ l-annimali jkollu wieħed mill-effetti riferiti fl-Artikolu 2(a). Dawn l-awtorizzazzjonijiet proviżorji jistgħu jingħataw għal perjodu taż-żmien sa erba’ snin fil-każ ta’ l-additivi riferiti fil-Parti II ta’ l-Anness Ċ mad-Direttiva 70/524/KEE.
(3) L-istima tad-dossier issottomess rigward l-użu l-ġdid tat-tħejjija ta’ l-enżim deskritt fl-Anness I turi illi tissodisfa dawn il-kondizzjonijiet u jista’ għalhekk jiġi awtorizzat fuq bażi proviżorju għall-perjodu taż-żmien ta’ erba’ snin.
(4) L-istima ta’ dan id-dossier turi wkoll illi għandhom jittieħdu ċerti prekawzjonijiet sabiex tiġi evitata l-esposizzjoni tal-ħaddiema għal dawn l-additivi ġodda. Din il-protezzjoni għandha tiġi żgurata bl-applikazzjoni tal-leġislazzjoni Komunitarja dwar is-sigurtà u s-saħħa tal-ħaddiema fuq ix-xogħol.
(5) Il-Kumitat Xjentifiku dwar in-Nutriment ta’ l-Annimali ta opinjoni favorevoli rigward is-sigurtà ta’ din it-tħejjija ta’ l-enżim.
(6) L-inċident ta’ Chernobyl ikkawża li jaqa’ kesju radjo-attiv, li niġġeż il-għalf aħdar f’ċerti reġjuni ta’ l-Ewropa ta’ Fuq. Minħabba n-nofs-ħajja fiżika twila tar-radjo-kesju, din il-waqgħa għadha taffettwa l-produzzjoni ta’ l-annimali. Din is-sitwazzjoni ta’ emerġenza għadha tissokta b’mod partikolari fin-Norveġja. Is-sustanza elenkata fl-Anness II ma’ dan ir-Regolament tista’ tintuża sabiex tneħħi t-tniġġiż mill-għalf aħdar affettwat. Għalhekk, l-awtoritajiet kompetenti tan-Norveġja appoġġjaw dossier, li jfittex estensjoni tal-perjodu taż-żmien ta’ l-awtorizzazzjoni ta’ din is-sustanza.
(7) Dan l-additiv hu maħsub li jintuża biss fiż-żoni mniġġża għal perjodu limitat taż-żmien. Taħt kondizzjonijiet nomali ma teżisti l-ebda ħtieġa li jintuża dan l-additiv, madankollu, għandu jinżamm disponibbli fil-każ ta’ inċidenti simili fil-ġejjieni fil-Komunità.
(8) Billi ma ġew innotati l-ebda effetti negattivi matul l-użu nazzjonali tiegħu fil-livell ta’ Stat Membru lanqas minn meta l-awtorizzazzjoni proviżorja li ingħatat fil-livell Komunitarju fis-sena 1996, ġew sodisfatti l-kondizzjonijit kollha fl-Artikolu 3a tad-Direttiva 70/524/KEE. Għalhekk għandha tingħata awtorizzazzjoni permanenti lil dan l-additiv li jappartjieni għall-grupp ta’ għaqqada radjo-nuklidi elenkati fl-Anness II.
(9) Il-miżuri provvduti f’dan ir-Regolament huma skond l-opinjoni tal-Kumitat Permanenti tal-Għalf,
ADOTTAT DAN IR-REGOLAMENT:
Artikolu 1
It-tħejjija li tappartjieni għall-grupp "Enżimi" elenkati fl-Anness I hija awtorizzata li tintuża bħala additiv fin-nutriment ta’ l-annimali bil-kondizzjonijiet stabbiliti fl-Anness I.
Artikolu 2
L-additiv li jappartjieni għall-grupp "radjo-nuklidi li jgħaqqdu", elenkati fl-Anness II huwa awtorizzat li jintuża bħala additiv fin-nutriment ta’ l-annimali bil-kondizzjonijiet stabbiliti fl-Anness II.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-14 ta’ Ottubru 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ Ottubru 2001.